અન્ય સૌ નેતાઓ કરતાં સાહેબનું કામ સૌથી જોરદાર હોય છે. દશેરાએ શસ્ત્રપૂજનમાં પણ સાહેબે સૌથી જોરદાર ચમત્કાર કરી બતાવ્યો હતો. અત્યાર સુધી સાહેબ દશેરાએ શસ્ત્ર તરીકે પોતાના ભાષણોનું પૂજન કરતા હતા. સાહેબનાં જૂના ભાષણોની સીડીઓ, સાહેબ દ્વારા ભાષણમાં ઉપયોગમાં લેવાતાં માઇક્સ તથા સાહેબ દ્વારા ભાષણો કરતી વખતે ધારણ કરવામાં આવેલી પાઘડીઓ અને રંગબેરંગી જાકીટોનું પણ પૂજન કરવામાં આવતું હતું. પરંતુ, સરકારનાં વિશ્વસનીય સૂત્રોના જણાવ્યા અનુસાર સાહેબે આ વખતે ભાષણોને બદલે મૌનનું પૂજન કર્યું હતું. આ માટે સાહેબે મૌનનાં પ્રતીક તરીકે મૌન પાળવા માટે ઉપયોગી એવી સેલોટેપ, ડોક્ટરો દ્વારા ડ્રેસિંગ માટે વપરાતી મેડિકલ પટ્ટી ઉપરાંત મોઢે મારી શકાય તેવા ડૂચા તરીકે ચાલે તેવા કાપડના ટૂકડાનું પણ પૂજન કર્યું હતું. વિશ્વસનીય સૂત્રો કહે છે કે પેટ્રોલ -ડીઝલનો ભાવવધારો હોય કે રૂપિયાનું પતન, મી ટૂ નો મુદ્દો હોય કે આઇ એલ એન્ડ એફ એસ જેવી કંપનીનું ઉઠમણું આવા દરેક કિસ્સામાં સાહેબને ભાષણ કરતાં પણ મૌન વધારે અમોઘ અને અસરકારક હથિયાર લાગ્યું છે એટલે હવે આ દશેરાએ સાહેબે મૌનનું જ હથિયાર તરીકે પૂજન કર્યું છે. જોકે, આ મૌનપૂજન માટે તેમણે મનમોહનસિંઘની માર્ગદર્શક તરીકે સેવાઓ લીધી હોવાના કોઇ સમાચાર નથી.